Sonys bærbare aircondition kan være i en skjortelomme

Hvis du har problemer med at klare varmen, er der godt nyt. Til næste år. Sony har nemlig fundet på en teknologisk løsning; en lille personlig aircondition-enhed, der ikke er større end at den kan være i en skjortelomme.

Sony kalder sin personlige aircondition for Reon Pocket og den er egentlig konstrueret til at blive båret i en lomme, placeret i nakken på en speciel undertrøje. Når enheden ligger i lommen, kan den fjernbetjenes ved hjælp af en app på telefonen.

Ifølge Sony kan Reon Pocket faktisk sænke bærerens udvendige kropstemperatur med hele 13 grader celcius. Den kan i øvrigt også hæve den udvendige kropstemperatur med 8 grader, hvis den bruges i de kolde vintermåneder i stedet.

Sony tager imod forudbestillinger på sin egen crowdfunding-platform, First Flight, og burde – hvis der bestilles nok eksemplarer – være klar til at blive sendt ud til kunderne i marts måned næste år. I skrivende stund har den lille aircondition hentet 73 procent af det krævede beløb – og der er endnu 22 dage at løbe på.

Prisen på enheden ligger påg 19.030 yen, hvilket er omkring 1.100 kroner. Ærgerligt nok skal du alliere dig med en japaner, hvis du vil være blandt de første modtagere af Reon Pocket, for First Flight-produkterne er i første omgang kun tilgængelig for kunder i Sonys hjemland.

Her er en video der viser lidt om enheden:

https://youtu.be/2dlzdZlbq2Q

First Flight-platformen blev lanceret for fire år siden og har leveret en række interessante test-produkter fra Sony; blandt andet en universel fjernbetjening med e-ink skærm.

Sonys bærbare aircondition kan være i en skjortelomme